Анэр дыгъэщ, анэр гъащIэщ
Хабзэ хъуауэ, щэкIуэгъуэм и иужьрей тхьэмахуэ махуэм ди къэралым щагъэлъапIэ Анэм и махуэр. Бзылъхугъэу щыIэм я нэхъ лъапIэм, анэм, и махуэр ди къэралым зэрыщагъэуврэ мы гъэм илъэс 20 мэхъу. Абы теухуа унафэ щхьэхуэ УФ-м и Президентым къищтауэ щытащ 1998 гъэм.
«Къалэнхэм я нэхъ гугъур бын гъэсэнырщ, цIыхум я нэхъ лъапIэр анэращ», — жаIэ игъащIэми. Анэм и мыхьэнэр армырами зэрылъагэр, абы хуэдэу псэ хьэлэлрэ бзэ IэфIрэ, гу зэIухарэ Iэщабэрэ зиIэ Тхьэшхуэм къигъэщIахэм зэрахэмытыр хьэкъщ, итIани, къэрал унафэкIэ ягъэува а махуэшхуэм иджыри зэ къегъэлъагъуэ жылагъуэм, дэтхэнэ цIыхум и дежкIи анэм мыхьэнэуэ иIэр, абы гулъытэ хэха зэрыхуэ-щIыпхъэми аргуэру гу лъыдегъатэ.
Анэм хуэдэу зыми зыхищIэфынукъым быным и гукъеуэри гузэвэгъуэри. Анэпсэр дапщэщи хущIокъу быныр зэрихъумэным. Абы и гулъытэм, и лъагъуныгъэмрэ лъэкIыныгъэмрэ куэдкIэ елъытащ быным и Iуэхур адэкIэ зэрыхъунур, абы гъащIэм щигъуэтыну увыпIэр. Ди анэхэращ тхэлъ хьэл-щэнхэм я нэхъыфIхэр къытхэзылъхьэфыр, ахэращ ди насыпыр зэтеувэнымкIэ гугъу зыкъыддезыгъэхьыр. Аращ адыгэ псалъэжьым «Анэр нэм хуэдэщ» щIыжиIэр. Нэр къэмыплъэмэ, цIыхур хокIыж, нэсу зыхищIэркъым дунейм и фIыгъуэхэм ящыщ куэдым — апхуэ-дэщ анэ лъагъуныгъэм, IэфIыгъэм, щабагъэм уахуэныкъуэнри. Абы и жьауэм щIэмыт быныр дыгъэми елыпщI, жьапщэри къопхъэшэкI.
Анагъэм къыдэкIуэу, бзылъхугъэхэм ящыщ куэдым я къарурэ зэфIэкIрэ ирахьэлIэ республикэм и зыужьыныгъэр егъэфIэкIуэным, экономикэм и унэтIыныгъэ зэхуэмыдэхэр къэIэтыным. Дэ ди мащIэкъым бзылъхугъэ-политикхэр, бзылъхугъэ-жылагъуэ лэжьакIуэхэр, медицинэм, егъэджэныгъэм, щэнхабзэм, сатум, гъащIэм и нэгъуэщI лъэныкъуэхэми ехъулIэныгъэ лъагэхэр щызыIэрызыгъэхьа цIыхубзхэр. Абыхэм яхэтщ анэ быныфIэхэр, анэшхуэ Iумахуэхэр.
Анэхэм яхуэфащэ гулъытэ ягъуэ-тын папщIэ, ди къэралым щолажьэ социальнэ проект хэхахэр. Абыхэм ящыщ дэтхэнэри анэхэм я социальнэ пщIэр хэзыгъахъуэщ, я къалэнхэр ящызыгъэпсынщIэщ. Апхуэдэхэм я нэхъыфIхэм ящыщщ «Анэм (унагъуэм) и мылъку» лъэпкъ проектыр. ИлъэсипщIым щIигъуащ а проектыр ди къэралым зэрыщылажьэрэ. ЗэрыжаIэмкIэ, ар иджыри щыIэнущ 2021 пщIондэ.
Быным я нэху, я гъащIэ гъуазэ анэм и щIэблэм яхуиIэ лъагъуныгъэр къызэрупщыфын мылъку щыIэкъым. А цIыхум и псэр абыхэм сыт щыгъуи яхузэIухащ, и щIэблэм папщIэ сыт хуэдэ гугъуехьми пэщIэтыфынущ, и псалъэхэмрэ IуэхущIа-фэ нэхъыщхьэхэмри зыхуэгъэпсар и сабийр фIым, дахэм хуэущиинырщ, гъуэгу захуэ тегъэувэнырщ.
Нобэрей махуэшхуэмкIэ дохъуэхъу анэ псоми. БынхэмкIэ яIэ хъуэпсапIэхэр нахуапIэ хъууэ, къащIэхъуэ щIэблэм я гулъытэ щымыщIэу, абыхэм я гузэвэгъуэ ямылъагъуу, гукъыдэжрэ дэрэжэгъуэрэ кърату куэдрэ Тхьэм игъэпсэу дэтхэнэ анэри. А фIыгъуэр — анэр — зиIэхэми — куэдрэ Тхьэм къахуихъумэ.
ЖЫЛАСЭ Маритэ.
